Ці, напрыклад, мастацкі фільм “Вулкан” Рамана Бандарчука, аўтара дакументальнай карціны “Украінскія шэрыфы”, якую беларускі глядач мог бачыць на “Лістападзе-2016”. Дзеянне ў ёй адбываецца ў херсонскім стэпе. Перакладчык Лукас у складзе маніторынгавай місіі АБСЕ едзе на мяжу з Крымам, дзе трапляе ў пастку невытлумачальных здарэнняў. Спачатку ў машыне знікае бензін, потым, калі Лукас ідзе па дапамогу, знікае і сама машына з еўракамісарамі. У пошуках машыны і людзей ён апынаецца ў маленькім мястэчку — і там літаральна праз некалькі гадзін губляе грошы і пашпарт. Выратаваннем мужчыны, які сам перажывае крызіс сярэдняга веку, становіцца Вова — мясцовы жыхар, які, па сутнасці, пераўтвараецца ў правадніка маладога чалавека ў дзіўнай прасторы, у якой дзейнічаюць свае законы.